Illum, il-Kummissjoni Ewropea wieġbet ir-riżoluzzjoni tal-Parlament Ewropew li ssejjaħ sabiex il-Kummissjoni tadotta att delegat li jissospendi l-eżenzjoni mill-ħtieġa ta' viża għal ċittadini Kanadiżi u Amerikani. Il-Kummissjoni tqis li, fid-dawl tal-progress sinjifikanti li ntlaħaq tul l-aħħar sena u l-impetu pożittiv tax-xogħol li għaddej, is-sospensjoni temporanja tal-eżenzjonijiet mill-ħtieġa ta' viża għal ċittadini Kanadiżi u Amerikani tkun kontroproduttiva bħalissa u ma tkunx isservi l-għan li jintlaħaq ivjaġġar mingħajr viża għaċ-ċittadini tal-UE kollha. L-approċċ diplomatiku tal-Kummissjoni sadattant diġà beda jwassal riżultati tanġibbli: Il-Kanada neħħiet ir-rekwiżiti tal-viża għal ċerti kategoriji ta' ċittadini Bulgari u Rumeni fl-1 ta' Mejju 2017 u se tilħaq reċiproċità sħiħa mill-1 ta' Diċembru 2017 u kuntatti ġew imnedija mill-ġdid mal-amministrazzjoni ġdida tal-Istati Uniti biex tinsisti għal reċiproċità sħiħa tal-viża għall-ħames Stati Membri kkonċernati. Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “L-għan tagħna kien u jibqa' li niksbu reċiproċità tal-viża sħiħa kemm mal-Kanada kif ukoll mal-Istati Uniti. L-involviment kontinwu u l-kuntatt diplomatiċi tagħna tul l-aħħar sena ġabu riżultati tanġibbli diġà mal-Kanada, u aħna kommessi li nipproċedu bl-istess fid-Djalogu tal-Istati Uniti mas-sħab strateġiċi tagħna hija t-triq t-tajba ‘l quddiem u aħna ninsabu fit-triq it-tajba.” Ir-rapport tal-lum jiddefinixxi l-pożizzjoni tal-Kummissjoni b'segwitu għar-Riżoluzzjoni nonleġiżlattiva tal-Parlament Ewropew tat-2 ta' Marzu li stiednet lill-Kummissjoni tadotta att delegat li jissospendi l-eżenzjoni mill-ħtieġa ta' viża għal ċittadini tal-Kanada u tal-Istati Uniti. Il-Kummissjoni rrappurtat dwar reċiproċità tal-viża f'April, f'Lulju u f'Diċembru, filwaqt li tilqa' s-skeda ta' żmien ċara pprovduta mill-Kanada sabiex tintlaħaq reċiproċità sħiħa tal-viża għaċ-ċittadini kollha tal-UE u tikkommetti li tniedi mill-ġdid l-isforzi mal-amministrazzjoni ġdida tal-Istati Uniti bl-għan li jintlaħaq ftehim dwar it-triq ‘il quddiem għall-ħames Stati Membri kkonċernati fl-ewwel nofs tas-sena 2017. Il-Kanada Fit-30 ta' Ottubru 2016, il-Kanada pprovdiet skeda ta' żmien ċara għall-kisba ta' reċiproċità tal-viża għaċ-ċittadini kollha tal-UE u s'issa laħqet dan l-impenn peress li tneħħew ir-rekwiżiti tal-viża għal xi kategoriji ta' ċittadini Bulgari u Rumeni mill-1 ta' Mejju 2017. Il-Kummissjoni tilqa' l-impenn kontinwu tal-Kanada u se tibqa' f'kuntatt mill-qrib mal-Bulgarija, mar-Rumanija u mal-Kanada, kemm f'livell tekniku kif ukoll f'dak politiku, sabiex tiżgura li tintlaħaq reċiproċità sħiħa tal-viża sal-1 ta' Diċembru 2017. L-Istati Uniti Tul l-aħħar xhur, il-kuntatti ma' interlokuturi tal-Istati Uniti fil-livell politiku u tekniku ġew intensifikati, li wasslu għat-tnedija ta' proċess orjentat lejn ir-riżultati li jdaħħal lill-ħames Stati Membri tal-UE (il-Bulgarija, il-Kroazja, Ċipru, il-Polonja u r-Rumanija) fil-Programm tal-Eżenzjoni mill-Viża. L-Istati Uniti kkonfermaw l-impenn tagħhom li jdaħħlu l-ħames Stati Membri tal-UE fil-Programm ġaladarba jilħqu r-rekwiżiti kollha stipulati mil-leġislazzjoni tal-Istati Uniti. Għal dan l-għan, kienet enfasizzata l-ħtieġa li titħaffef il-ħidma neċessarja fuq ir-rekwiżiti pendenti. Il-Kummissjoni, f'kooperazzjoni mill-qrib mal-ħames Stati Membri kkonċernati, se taħdem mal-Istati Uniti tal-Amerika sabiex tiġi approvata triq ‘il quddiem f'Dikjarazzjoni Konġunta mill-Laqgħa Ministerjali tal-Ġustizzja u l-Affarijiet Interni bejn l-UE u l-Istati Uniti f'Ġunju 2017. Il-passi li jmiss Il-Kummissjoni se tkompli taħdem mill-qrib kemm mal-Parlament Ewropew kif ukoll mal-Kunsill u se tirrapporta dwar żviluppi ulterjuri qabel tmiem Diċembru 2017. Sfond Fit-2 ta' Marzu, il-Parlament Ewropew adotta riżoluzzjoni mhux vinkolanti li titlob lill-Kummissjoni Ewropea tissospendi l-eżenzjoni mill-ħtieġa ta' viża għal ċittadini ta' pajjiżi terzi li ma jirreċiprokawx l-eżenzjoni mill-viża liċ-ċittadini tal-Istati Membri kollha tal-UE. Skont l-Artikolu 265 tat-TFUE, il-Kummissjoni kienet obbligata tieħu pożizzjoni fuq din il-kwistjoni fi żmien xahrejn. Prinċipju fundamentali tal-politika dwar il-viżi tal-UE hija li jkun żgurat li pajjiżi li huma eżentati mill-viża jagħtu eżenzjoni mill-ħtieġa tal-viża reċiproka liċ-ċittadini tal-Istati Membri tal-UE kollha. Biex jiġi appoġġat dan l-isforz, twaqqaf mekkaniżmu ta' reċiproċità tal-viża. Fil-qafas tal-mekkaniżmu ta' reċiproċità, li fost stipulazzjonijiet oħrajn jeħtieġ lill-Kummissjoni tqis il-konsegwenzi tas-sospensjoni tal-eżenzjoni mill-ħtieġa tal-viża għar-relazzjonijiet esterni tal-UE u l-Istati Membri tagħha, il-Kummissjoni diġà adottat tliet rapporti li jivvalutaw is-sitwazzjoni: fl-10 ta' Ottubru 2014, fit-22 ta' April 2015 u fil-5 ta' Novembru 2015, kif ukoll żewġ Komunikazzjonijiet f'April, f'Lulju u f'Diċembru 2016. Fil-Komunikazzjoni tat-12 ta' April, il-Kummissjoni vvalutat il-konsegwenzi u l-impatti ta' sospensjoni tal-eżenzjoni mill-viża għaċ-ċittadini tal-Kanada u l-Istati Uniti u kkonkludiet li, minbarra l-impatt negattiv li jkollha fuq iċ-ċittadini tal-UE u d-diffikultajiet biex din tiġi implimentata, ikollha wkoll impatti negattivi sinifikanti f'firxa wiesgħa ta' oqsma ta' politika, notevolment ir-relazzjonijiet esterni, il-kummerċ, it-turiżmu, u l-ekonomija tal-UE. Ir-Renju Unit u l-Irlanda ma jiħdux sehem fl-iżvilupp tal-politika komuni dwar il-viżi u ma jkunux marbutin minn sospensjoni tal-eżenzjoni mill-viża. Għal Aktar Informazzjoni Mistoqsijiet Frekwenti Il-mekkaniżmu ta' reċiproċità tal-viża tal-UE Komunikazzjoni adottata fit-3 ta' Mejju 2017 Komunikazzjoni adottata fil-21 ta' Diċembru 2016 Komunikazzjoni adottata fit-13 ta' Lulju 2016 Komunikazzjoni adottata fit-12 ta' April 2016 5 ta' Novembru 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi 22 ta' April 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi 10 ta' Ottubru 2014 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi Ir-Regolament tal-Kunsill li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (Ir-Regolament tal-Kunsill (KE) Nru 539/2001) Ir-Regolament li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa (Ir-Regolament (UE) Nru 1289/2013)